Myyrmannin ostoskeskus Paalutorilta nähtynä elokuussa 2013.
Myyrmäkitalo, Myyrmäen kirjasto, taidemuseo Artsi ja Myyrmanni helmikuussa 2020.
**Myyrmanni** on kauppakeskus Myyrmäessä Länsi-Vantaalla. Se sijaitsee Myyrmäen rautatieaseman vieressä.

Myyrmannissa on yli 90 liikettä, joista suurin on K-Citymarket. Muita päävuokralaisia ovat muun muassa Prisma, Tokmanni, Clas Ohlson, Jysk, Lindex, Alko, Burger King.

Historia
--------

### 1994–2002

Myyrmanni avattiin 2. lokakuuta 1994. Se oli aikanaan Itäkeskuksen jälkeen Suomen toiseksi suurin kauppakeskus; myöhemmin sen kuitenkin ohittivat useat suhteellisen lähelle avatut uudemmat kauppakeskukset, kuten Jumbo ja Sello. Alusta alkaen Myyrmanniin avattiin muun muassa Anttila, K-Citymarket, Tarjoustalo ja kuuden ravintolan muodostama ravintolamaailma.

Ensimmäisenä vuonna Myyrmannissa kävi noin kuusi miljoonaa asiakasta. Aluksi kauppakeskuksen omisti Kiinteistö Megamyyri Oy, josta osa oli Sammon ja KOP:n omistuksessa sekä osa Keskon ja loput Ilmarisen omistuksessa. Citycon osti enemmistön Myyrmannista vuonna 1999.

### Myyrmannin räjähdys

*Pääartikkeli: Myyrmannin räjähdys*
Myyrmannissa tapahtui 11. lokakuuta 2002 useita ihmishenkiä vaatinut räjähdys. Kauppakeskuksessa olleen pelle-esityksen aikana räjähti kotitekoinen haulipommi, jonka valmistajaksi paljastui 19-vuotias vantaalainen kemiantekniikan opiskelija Petri Gerdt. Pommi surmasi seitsemän ihmistä, mukaan lukien pommittajan itsensä, ja haavoitti yli 160 paikallaolijaa. Pommi-iskujen harvinaisuus Suomessa aiheutti Pohjoismaiden välistä huomiota, ja muun muassa Ruotsin pääministeri Göran Persson välitti osanottonsa räjähdyksessä kuolleiden omaisille ja loukkaantuneille.*lähde?* Myös Citycon ja Kiinteistö Oy Myyrmanni esittivät syvän osanottonsa onnettomuudessa menehtyneiden uhrien omaisille ja onnettomuudessa loukkaantuneille.

Pommiräjähdys aiheutti kauppakeskuksen keskusaulassa ja sen lähialueella runsaasti vahinkoa, mutta rakennuksen kantaviin rakenteisiin ei tullut oleellisia vaurioita. Cityconin ja Kiinteistö Oy Myyrmannin vakuutukset kattoivat räjähdyksestä aiheutuneet aineelliset vahingot ja sulkemisajan vuokranmenetykset.

### 2003–

Vuonna 2005 Myyrmannissa kävi noin 7,1 miljoonaa asiakasta ja sen kokonaismyynti oli noin 158 miljoonaa euroa. Tammikuussa 2006 Citycon osti loput 26 prosenttia Myyrmannin osakkeista.

Myyrmannin Anttila lopetti toimintansa vuonna 2015. Maaliskuussa 2016 valmistui Myyrmannin laaja remontti. Uudistuksen myötä kauppakeskukseen tuli useita uusia ja uudistettuja liikkeitä. Tavarakaupan siirtyessä kasvavassa määrin nettiin, kauppakeskus laajensi esimerkiksi palvelu-, kahvila- ja ravintolatarjontaansa. Citymarket oli pitkään Myyrmannin ainoa ruokakauppa, kunnes vuonna 2017 kauppakeskuksessa avattiin S-market. Maaliskuussa 2020 kauppakeskuksessa avattiin Tokmanni. Myyrmannissa avattiin Prisma ja Lidl syksyllä 2023.

* Sisäänkäynti vuonna 2006. Kuvassa näkyy kauppakeskuksen vanha logo.Sisäänkäynti vuonna 2006. Kuvassa näkyy kauppakeskuksen vanha logo.
* Anttila toimi kauppakeskuksessa vuosina 1994–2015.Anttila toimi kauppakeskuksessa vuosina 1994–2015.

Lähteet
-------

1. 1 2 3 4 5 6 7  Kauppakeskukset 2019 (PDF) Suomen Kauppakeskusyhdistys ry. Viitattu 1.7.2020.
2. 1 2  Kauppakeskukset (pdf) *Suomen Kauppakeskusyhdistys ry*.  2021. Viitattu 22.7.2021.
3. ↑  Liikkeet *Myyrmanni*.
4. ↑  Myyrmanni aikoo koota vuodessa 650 mmk 145000 ihmisen alueelta Maan toiseksi suurimmassa kauppakeskuksessa 114 yrittäjää ja 800 työpaikkaa *Helsingin Sanomat*.  30.9.1994. Viitattu 11.10.2020.
5. ↑  Myyrmanni saavutti tavoitteensa ensimmäisenä vuotenaan Kuusimiljoonaa asiakasta on jo käynyt *Helsingin Sanomat*.  29.9.1995. Viitattu 11.10.2020.
6. ↑  Länsi-Vantaan Myyrmanni täynnä 90-prosenttisesti Noin 800 työpaikasta puolet on uusia *Helsingin Sanomat*.  22.6.1994. Viitattu 11.10.2020.
7. ↑  Citycon ostaa kauppakeskuksia *Yle Uutiset*.  11.6.1999. Viitattu 10.7.2020.
8. ↑  Kuinka Myyrmannin tapaus tutkittiin *Tiede*.  13.12.2010. Himberg, Kimmo. Viitattu 12.12.2020.
9. 1 2  Citycon: Vakuutukset kattavat Myyrmannin vahingot *ts.fi*.  14.10.2002. Viitattu 26.6.2020.
10. 1 2  Citycon osti loputkin Myyrmannista *Helsingin Sanomat*.  17.1.2006. Viitattu 26.6.2020.
11. ↑  Myyrmannin liiketarjonta kasvaa – "Pakko pysyä vauhdissa mukana" *Vantaan Sanomat*.  23.1.2016. Viitattu 1.7.2020.
12. ↑  Myyrmanniin tulee iso S-market *Vantaan Sanomat*.  23.2.2016. Viitattu 1.7.2020.
13. ↑  Tokmanni siirtyy Isomyyristä Myyrmanniin *Vantaan Sanomat*.  24.1.2020. Viitattu 15.5.2021.
14. ↑  Massinen, Tuomas: Vantaalle viritellään neljää uutta hypermarkettia – myös useita muita kauppoja on suunnitteilla *Vantaan Sanomat*.  14.5.2023. Viitattu 21.5.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Myyrmanni**.
* Myyrmannin kotisivut